टाइटन्स र लायन्स भिड्ने
पोखरामा जारी माछापुच्छ्रे क्रिकेट लिग (एमसीएल) को फाइनलमा पर्वत टाइटन्स र लायन्स क्लब अफ पोखरा डाउनटाउन भिड्ने भएका छन् । 
लेखनाथ — पोखरामा जारी माछापुच्छ्रे क्रिकेट लिग (एमसीएल) को फाइनलमा पर्वत टाइटन्स र लायन्स क्लब अफ पोखरा डाउनटाउन भिड्ने भएका छन् ।  दोस्रो क्वालिफायरमा बिहीबार आयोजक माछापुच्छ्रे लायन्सलाई ५ विकेटले हराउँदै पर्वत फाइनल पुगेको हो । अघिल्लो दिने डाउनटाउन फाइनल पुगेको थियो । पहिलो क्वालिफायरमा डाउनटाउनसँग हार बेहोरेको पर्वतले इलिमेनेसन राउन्ड विजेता माछापुच्छ्रेलाई हराएर पुन: डाउनटाउनसँग भिड्ने अवसर पाएको छ । बिहीबार १ सय १९ रनको लक्ष्य पछयाएको पर्वतले १८ ओभरमा ५ विकेट गुमाएर लक्ष्य भेट्टायो । राजु थापाको कप्तानीमा मैदान उत्रेको पर्वतबाट साहिल कार्कीले ३१, पारस लामिछानेले २७, अनिश जिसीले १७, दिपेन रायमाझी र एगेन्द्र छन्त्यालले १०–१० रन जोडे । माछापुच्छ्ेरका अभिषेक ठकुरी र निर्मल क्षेत्रीले २–२ विकेट लिए । घरेलु मैदानमा टस जितेको माछापुच्छ्रेका लागि कप्तान दिपेश खत्रीले १ छक्का र ३ चौकासहित नटआउट ४० रन जोडे । महेश रेग्मीले ३८ र राजु खनालले १० रनबाहेक अन्यले दोहोरो रन बनाउन सकेनन् । राजु तामाङ र सान्त्वना पौडेलले १–१ विकेट लिए । पर्वतका साहिल म्यान अफ द म्याच भए । शनिबार हुने लिग विजेताले ३ लाख र उपविजेताले १ लाख ५० हजार रुपैयाँ पुरस्कार प्राप्त गर्नेछन् । उत्कृष्ट खेलाडीले २० हजार, उत्कृष्ट ब्याट्सम्यान र बलरले १०–१० हजार पाउने छन् । 